정조 9년 · 목
左議政洪樂性曰。臣爲臣無狀。事事顚錯。以此情地。萬無一分登筵之勢。而屢被嚴敎。不敢不冒沒趨朝。極爲惶悚矣。予曰。有何嚴敎乎。今日聞卿胥命。故使之知入。次對爲不爲。又令知入。此非嚴敎也。有何毫分不安於卿心者乎。樂性曰。臣向蒙箚批反汗之恩。私心惶感。有不可言。而初箚批旨。至爲嚴截。故去月二十五日賓對之進身。或冀萬一蒙反汗之恩故耳。予曰。此指何事而言耶。卿等書啓。或稱二字。或稱四字。以至九字十六字。故予於伊時。依所請收還。到今更有何難安之端乎。樂性曰。其時不誠二字。伏承反汗之音。臣誠感祝之不暇。而今之所惶悚者。乃初批堪聞二字之敎矣。予曰。此豈是大段關係處乎。大抵不誠二字。前後用此等語何限。而胡乃深引至此乎。今日言端。適及於此。故不憚盡言。此雖欠於敬禮之道。寔出無隱之義也。前後批旨。無論堪聞與不誠。亦有不敏等語。卿若以不誠爲難安。則不敏二字。顧不重於不誠耶。何不請不敏二字之反汗。而獨於此斷斷乎。向日禁令傳敎中一字一句。皆從卿等之意。而伊日諸大臣之登筵也。卿等似有營護臺諫之意。故予於是竊爲之慨然也。到今臺啓已爲收殺。何如是煩請乎。此非指卿一人而言。諸大臣亦皆承聆。勿復過引。是予之望也。樂性曰。臣承此縷縷下敎。臣之昏謬顚錯之罪。益無所逃矣。予曰。中外之人。尙未知何許禁令。而一向諠聒不已。若使卿等早爲解惑。則何至於是乎。樂性曰。臺諫伊時擧措。誠爲不善。此莫非臣等之罪也。臣情未仰暴。罪未蒙勘。如是瀆撓。何往非罪。第堪聞二字之敎。有非臣子之所堪承者。仰請反汗。極其無嚴。而第念人臣事君。猶子事父。子有所願。父必從之。二字反汗之願。非獨臣一人。原任諸大臣。孰無是心。伏乞曲垂體諒。以卒天地生成之澤焉。予曰。過矣過矣。伊日卿等之登筵也。宗旨已乖。光景不佳。二字之改與不改。有何所關。且朝廷大體。事面爲重。此豈可便改乎。若隨所請而改之。則丙申以後批旨。將不勝其改矣。午熟如此。酬應甚難。且賓對久未爲之。廟謨之積滯可悶。次對斯速進奏。樂性曰。聖敎若是勤摯。臣雖愚迷。豈敢不思所以奉承。而未蒙勘之前。實難偃然奏對矣。上曰。不然矣。豈以此批旨之不改。如是深引乎。或以箚子。或以書啓。亦旣屢矣。而今日之兩次胥命。又何意也。樂性曰。自上有次對之命。而義難冒沒進身。故恭俟嚴誅。事事昏錯。節節罪過。終不敢唐突奏對矣。倘使臣冒沒次對。則其將爲何許人乎。惟願曲加矜諒。指示生道焉。予曰。此事非獨卿一人所可用心者。諸原任雖登此筵。其所用心。亦必若是。卿何獨深引不已乎。玆事如今不必追提。日熱轉甚。速爲奏事。樂性曰。殿下以午熟酬應爲敎。臣若不仰承。則其罪愈大。臣於此尤有所萬萬不安者。當冒沒奏事矣。仍奏曰。義僧番錢事。三道道臣狀請。各自不同。以回啓仰奏乎。以擧條仰奏乎。予曰。以回啓爲之。樂性曰。頃因慶尙監司鄭昌順狀請。牟還六萬石作錢之意。覆奏分付矣。卽見其所報。則以爲今年麥農最登。實無以牟作錢之勢。至於沿邑牟多穀少之處。多願以牟作租。待秋還捧。勿論以錢以租。一從民願。待畢捧。成册牒報云矣。當初道臣作錢之請。出於除弊之意。而到今民情。或願代租。則勢將從民願施行。而租與牟。自是相代之穀。其若多數作租。則有非除弊之意。限二萬石許令作租。其外作錢一款。依前行會擧行之意。分付何如。予曰。曾經嶺伯人及有司堂上。各陳所見。吏曹判書李命植曰。嶺南新經大賑。穀簿減縮。牟還之作租以寘。似爲便當矣。徐有隣曰。牟還多處。秋還亦多。作租數多。則目下反歸病民。畢竟易致停減。三分一則從民願作租。三分二則依詳定作錢。本道或他道穀少處移作穀物。恐合事宜矣。鄭民始曰。作錢之後。勢將更爲作租。而牟麥旣曰價賤。作租又是民願。則許令依民願區處無妨。似不必定其分數矣。副司直李在簡曰。以牟作錢。蓋出爲民除弊之意。而民情旣願作租。則從民願多數作租。實合儲穀之道矣。兵曹判書趙時俊曰。作錢於牟麥最多之邑。作租於秋穀甚少之處。則此除多牟之弊。彼有添穀之益。而若以牟直爲作租於本邑。則只增秋穀而勢難移轉。蓋牟多之邑。秋穀亦多故也。今此作租。不無除弊生弊之慮。而以二萬包分排於十數邑。則一邑作租。數亦不多。許施似無妨矣。副司直李文源曰。朝家之爲寶。莫如穀物也。當其歉荒之歲。雖百金之錢貨。無以活一命。而一石穀則可以活一人。不必作錢。作租爲宜矣。樂性曰。諸臣所達。皆有所見。而作租事旣是民願。則依所報許施似好矣。予曰。作租作錢之議。俱有可據。不必定分數分排下送。依所請以租以錢間。一從民願爲之。予曰。今日備堂。有新差之人乎。樂性曰。臣之今日登筵。非爲奏事。誠萬不獲已。而此等事不敢擧行。如使揚揚剡擧。便同無故之人。則其所處義。尤當如何。實無所商量矣。予曰。何必乃爾。第言之。樂性曰。 金尙集聞望才諝。久已著稱。論其人器。實合參聞廟謨。以此人差下何如。予曰。好矣。此是單擧乎。樂性曰。頃日李文源。已爲差下。則此非單擧矣。予曰。李文源之備堂差下。便是特敎。今若只以一人差下。則有非此莫可底意。事面不必如是矣。樂性曰。申大升人器踐歷。儘合矣。予曰。予未曾經歷其人。未知如何。 樂性曰。此人之知識才望。人多稱之矣。予曰。予未深知。且加資屬耳。如趙時偉申大升。徐議何妨乎。樂性曰。又有一人綜核老鍊。曾善於方伯之任。正合是選矣。予曰。誰也。樂性曰。李崇祜矣。予曰。此人亦好。而其子方爲完伯。何必汲汲差下乎。樂性曰。此數人外。臣終未思可合者。後日次對。可以爛商稟定乎。予曰。卿之今日登筵。每事不欲爲之。後日次對。亦何必爲之。姑舍是。仍問曰。有司堂上有窠乎。樂性曰。有之矣。予曰。今日差下好矣。仍問曰。戶判今日何不入來乎。樂性曰。聞有暑病云矣。顧謂命植曰。安集筋力。今尙强健。而未經判金吾。以此擬入也。判府事具善復曰。臣以安樂峴補土事。有仰達者矣。予曰。今番雨後。能無破傷之患乎。善復曰。臣頃日往審。則別無破傷處。而招問守僕輩。則樹木間。頗多補土役處矣。予曰。禁將及前禮參陳之。徐有大曰。若遣解事人一員。使之遍看役處則似好矣。文源曰。禁將之言好矣。善復曰。頃日看審時未定牌將。鄭道弘勤幹解事。可爲別看役之任。具聖元地術精明。可使董役矣。予曰。此人當以何名號使之乎。善復曰。如以此人爲相地官。口傳付軍職。冠帶常仕則好矣。予曰。術業果爲精明。則臨時付軍職好矣。第其名色果何許人。而可爲軍門者乎。善復曰。別無名色。而素是科業之人。軍門之任。想必不願矣。然爲國效勞。渠必不辭矣。予曰。各軍門聚石之數幾何。善復曰。臣營所鳩聚之數。爲千餘矣。副司直李柱國徐有大曰。禁御兩營所聚之石。各爲二千有餘矣。予曰。今番役事。果無妨民之慮乎。善復曰。自朝家旣給物力。則別無妨民之事矣。予曰。卿等不可不更爲看審。卿與禁御兩將待晴進去。大將牌仍佩往來。其時禮堂同詣看審。而往來時言送政院。則予當召見矣。善復曰。趙時偉爲御史。有訓局反庫之擧。以其時所見言之。本局責應浩煩。異於他營門。實難支堪矣。予詢惠堂。有隣時俊曰。兩營責應雖多。不如訓局之甚矣。善復曰。武藝出身別技軍給料。例自別營惠廳軍資監爲之。而三處分給。終不如一處劃給之爲愈矣。予曰。三處分給。則斗量之減縮。不是異事。旣曰兼料米。則以三兩價均定何如。有隣曰。此似無弊。而但辦充爲難矣。予曰。均廳兼料米則無縮乎。有隣曰。此亦有欠縮之患矣。予曰。卿等退。與戶判相議爲之好矣。善復曰。闕內各處入直處所。多疏虞。而明政殿月廊。尤爲虛疏。有圍排遮帳則似好矣。予曰。此事亦與戶判相議。好樣處之宜矣。判尹鄭昌聖曰。摠裁大臣。旣已致仕。凡干擧行。有異於他大臣。稟啓等節。以無前例爲難矣。予曰。文獻備考編次時。洪奉朝賀專管擧行。今番亦可援以爲例矣。此後稟啓。以監印廳以堂上意啓曰云云。予謂有隣時俊在簡曰。幾日當入刻乎。有隣等曰。猝難入刻矣。予曰。兵典尙未脫藁。幾何爲之云耶。在簡曰。多有落漏。此則蓋慮不緊語之混入故耳。有隣曰。當入不當入之間。亦當有商量矣。予曰。此不過元續典合部。有何難爲之端。不必汲汲印出。俾無訛誤好矣。有隣曰。頃日延日島民等上言。鹽田疊稅委折。別定査官。踏驗報來後稟處之意。行會矣。卽見慶尙監司鄭昌順所報。則枚擧査官長鬐縣監黃翼振牒呈。以爲本島鹽田。合爲四十三結零內。 戶曹三結零。庚午改量時。已入免稅。只納釜稅。勳屯八結零。民結二十四結零。以量付元田。依舊出賦。又納釜稅。泥生加耕七結零。一執還起。一執鹽稅。其所疊徵。實爲四十結零矣。蓋此鹽田。本非宜穀之土。而旣納元賦。又責釜稅。民人之呼冤。非止一再。而鹽田單稅。不但晉州等十五邑爲然。以該縣言之。免稅三結零。亦旣減稅。則一島之內。彼免此稅。宜有向隅之歎。至若泥生加耕。又與元結煞有間焉。則一地兩稅。情亦可矜。鹽田打量成冊。修正上送爲辭矣。今以道臣論啓査官踏驗觀之。本道鹽田。旣是不宜穀之地。則當初設釜。有異逐末。而只緣量付名色。一地疊稅者。揆以民情。已極可矜。況均是王土而一島之內。旣有免稅之例。則到今除給不種之稅。實合寧失之義。而莫重惟正之貢。有不可全然無捧。且金海旣有見防之鹽田。昌原又有量付之鹽田。今於延日。全數減給。則繼此紛紜。難保必無。就其中民結之田稅。勳府之屯稅。竝令限折半減給。其外泥生加耕。與元結有間。此則全數減稅。以爲島民紓力之地事。分付本曹及該曹勳府何如。予詢大臣。樂性曰。田稅之半減。事面雖涉苟難。而若全減則元帳付結數。恐致見縮。且或有如此之邑。則悉有紛紜之弊。故似如是酌量矣。予曰。有司堂上各陳所見。時俊曰。若以疊稅爲蠲減之道。則半蠲半徵。不無苟難之端。似當全減其時起之稅矣。民始曰。金海旣已防塞。則延日之獨許減稅。不但有斑駁之嫌。此等事一番開路。必有繼起之弊。依前寘之。似無妨矣。予曰。欲蠲則竝蠲可也。豈可一蠲一否。金海之見塞。昌原之見漏。斑駁極矣。延日蠲稅事。待兩邑出場。同爲稟處。禮曹判書金履素曰。　永禧殿修改日字。令日官推擇。則今月內。只有初九日十日兩日云。而雨意尙未快晴。旬後更無吉日。勢將遲滯。故敢達矣。予曰。昨遣承旨奉審。則前日所滲漏處一處外。姑不更漏云。且九日有礙。不如姑俟他日。以來月更爲推擇。摠戎使李昌運曰。因坡州牧使柳誼筵奏。備局回啓。長山屯穀。自本廳無得取用事判下矣。當初長山設鎭後。移寘本廳餉米。取耗需用於本鎭校卒及本廳將壬支放。而每年除寘十石耗米。以作墩臺修補之資。卽今所餘。爲七十石零。又以本廳錢。措寘屯田畓於本鎭。逐年收稅。以補京廳支放云矣。今若以屯穀耗米。盡付該鎭。則本廳不足之支放。尤無以拮据。墩臺修補之資。旣有每年除寘十石之耗米。則隨毁修築。似無物力不足之歎。稅穀耗米。依前補用於本廳支放。逐年以十石耗米。依事目除置該鎭。以爲修築墩臺之地。恐合事宜。予詢大臣。樂性曰。墩臺修補之資。旣有耗穀中除出。而至於屯穀。乃是校卒支放之需。名色各異。屯穀依前取用。似好矣。予曰。訓御兩將各陳所見。善復曰。當初以本營之萬餘兩財。買寘屯田。以爲將校支放。此與墩臺修築物力有異矣。副司直李柱國曰。長山墩臺。初不成樣。實無緩急可恃。而旣設之事。今不可抛棄。長山還耗中。除出十石。修補墩臺。而別無修補之事。故以摠戎使所奏觀之。七十餘石。尙今留寘云。依前擧行。似好矣。樂性曰。墩臺修築虛疏。則雖使彼國之人見之。恐或貽笑矣。予曰。無甚關係則毁去何如。時俊曰。自前所有。恐不必輕議毁去。予曰。若毁去則有銷刻之嫌。兵判更問于柳誼草記好矣。令廟堂詳考回啓啓目。指一稟處。命植曰。臣於向日。猥陳私懇。其時伏承後日登對時體諒之敎。故今日冒死登筵。若蒙矜諒之恩。則不勝至願矣。予曰。非不欲體諒。而歷數在廷諸臣。實難其代。如有可合之人。則豈不爲卿許解乎。命植曰。方今朝廷。才彦不之。豈無踰臣者。而必以如臣無似。連當大政乎。予曰。予豈欲使卿久處睢盱之場。而今當都政之月。雖欲體諒。臨陣易將。勢所不行。雖欲許卿。豈不顧朝廷乎。卿試思之。近日世道極難。位著乏人。黜陟激揚之責。專係銓曹。而都政所係尤重。有非人人所可冒當者。予每爲卿。思其代而未之得。何必以再當大政爲嫌乎。命植曰。再當大政。此是無前例之事矣。予曰。連當大政。自有李判府事已例。不必以是爲嫌矣。卿勿固辭。予當更思之。都政之後。觀勢體諒。向來所云。非謂都政前許解矣。樂性曰。毋論某某。苟是可合之人。則非但再次。雖三次當銓。有何不可乎。前例有無姑舍。吏判居銓政注甚好。今當大政。不可付之生手矣。命植曰。聖敎至此。臣於是蓋無所逃。臣非敢言私。而國體亦不可不顧。且臣精神近益昏聵。恐多顚錯。以增罪戾。謹當更以文字仰懇矣。樂性曰。臣之縷縷煩瀆。實不勝惶懍隕越。當此盛熟。上貽聖體之久勞。固難更爲煩聒。而雖一時實有萬萬難安者。如未蒙二字還收之恩。則亟賜斥退之典。不勝至願矣。予曰。過矣過矣。予旣多誥。卿何獨如是深引乎。勿復辭巽。予曰。禮判進前。仍問曰。李復初爲名人誰也。履素曰。李惟稜之子。似是李維秀之族矣。予曰。秋判聞知乎。金魯鎭曰。臣未詳知。而聞已呈離異所志矣。予曰。似此前例有之乎。魯鎭曰。有之云矣。予曰。復初之家。在於何處。而禮判聞其詳乎。履素曰。臣未詳知。而似聞家在貞洞云。且聞失行人之本家。亦不發明。復初之呈所志。似不爲過。而其人之失行。已無可言矣。予曰。失行人之本家。在於何處云耶。 履素曰。 扶餘云矣。予謂樂性曰。此是關係倫常處。有難輕決矣。樂性曰。然矣。予曰。失行人見在何處乎。履素曰。聞失行人逃走。自賣於西門外士人家。而見捉於其外三寸家云矣。予曰。旣曰班族。事極怪駭矣。以士族婦女。自賣於人。甘爲人役。此豈樂爲乎。其間事情。必有曲折而然矣。若非喪性之人。則或因偏性之不耐。而至於此境乎。有不可知矣。樂性曰。失行人旣有本家。則其情之虛實。本家似無不知之理矣。履素曰。聞復初有妻娚云。必無不知之理。似無發明之端。恐非曖昧之事矣。予曰。事旣悖倫。情或有隱。安知其間曲折之如何乎。此不可不別樣審愼處之矣。樂性曰。聖敎切當。若問兩隻。則似可卞別矣。予曰。以草記回啓。予當深量下判付矣。